Република Србија

ОПШТИНА РАЖАЊ

ПРЕДСЕДНИК ОПШТИНЕ

Број: 400-56/2021-01

Датум: 01.02.2021. године

Р а ж а њ

На основу члана 8. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018) и члана 11. Правилника о начину, поступку и критеријумима за доделу средстава из буџета општине Ражањ за подстицање програма од јавног интереса које реализују удружења („Службени лист општине Ражањ“ број 1/21), председник општине Ражањ доноси

**Р Е Ш Е Њ Е**

**1.** Образује се конкурсна комисија за спровођење Јавног Конкурса за доделу средстава за финансирање, односно суфинансирање програма од јавног интереса која реализују удружења на територији општине Ражањ у области социјалне заштите, борачко-инвалидске заштите, заштита лица са инвалидитетом, здравствена заштита, друштвене бриге о деци, подстицање наталитета, помоћи старима, заштита и промовисање људских и мањинских права, наука, образовање, заштита животиња, одрживи развој, заштита потрошача, борба против корупције, афирмисања равноправности полова, програми и пројекти за младе, хуманитарни програми и други садржаји који доприносе убрзаном развоју општине Ражањ и афирмацији грађанског активизма (у даљем тексту: Комисија).

**2.** Задаци Комисије:

* Комисија расписује Конкурс из става 1. овог решења у складу са Годишњим планом расписивања јавних конкурса општине Ражањ за 2021. годину;
* Комисија отвара пријаве и проверава испуњеност услова за учешће на конкурсу и благовременост пријава;
* Комисија упућује захтев органу надлежном за област на коју се конкурс односи да утврди да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програм реализује;
* Комисија врши оцену уредно поднетих програма, применом критеријума и мерила утврђених конкурсом (оцењивање програма врши сваки члан Комисије независно, за сваки програм и по сваком од критеријума);
* за сваки програм који се разматра Комисија сачињава образложење у коме се обавезно наводе разлози за одговарајуће оцењивање тог програма;
* Комисија утврђује листу вредновања и рангирања пријављених програма, у року од 60 дана од дана истека рока за подношење пријаве.

**3.** Комисија има три члана и заменике чланова.

У Комисију се именују:

1. Ивана Величковић, дипломирани менаџер, члан – Председник комисије;

- Марија Вујчић, дипломирани менаџер, заменик члана- Председника комисије;

1. Дејан Марковић, дипломирани економиста, члан;

- Драгана Христов, дипломирани правник, заменик члана;

1. Светлана Јаношевић, дипломирани правник члан;

- Драгиша Јовановић, сарадник на Пословима планирања и одбране, - заменик члана.

**4**. Пре разматрања пристиглих пријава, чланови Комисије дају писане изјаве о непостојању сукоба интереса у вези са учесницима конкурса или се изузимају из рада Комисије уколико такав интерес постоји.

У случају да се члан Комисије и његов заменик изузму из рада председник општине Ражањ ће посебним решењем, у року од три дана, именовати новог члана Комисије.

**5.** О обезбеђивању услова за рад Комисије стара се начелник Општинске управе.

**6**. Комисија је дужна да Листу вредновања и рангирања програма са образложењем, достави председнику општине Ражањ у року од 60 дана од дана истека рока за подношење пријава.

**7**.Комисија престаје са радом даном утврђивања коначне листе вредновања и рангирања програма удружења.

**8**. Ово решење објављује се на интернет презентацији Општине Ражањ.

**О б р а з л о ж е њ е**

Правни основ за доношење Решења о образовању комисије за спровођење Јавног конкурса за доделу средстава за финансирање, односно суфинансирање програма од јавног интереса која реализују удружења, садржан је у члану 8. става 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018) и члана 11. Правилника о начину, поступку и критеријумима за доделу средстава из буџета општине Ражањ за подстицање програма од јавног интереса које реализују удружења 400-40/2011-01, којима је прописано да за спровођене конкурса надлежни орган, односно председник општине образује комисију, којим се утврђује број чланова и састав комисије, задаци комисије и рокови за њихово извршење, као и друга питања значајна за рад комисије.

У складу са Одлуком о буџету Општине Ражањ за 2021. годину 400-393/20-11 планирана су средства у износу од 1.000.000,00 динара.

Председник општине

Добрица Стојковић